Edellinen pääministeri Juha Sipilä teki perjantai-iltana kello 19.52 aloitteen Rinteen kaatamiskokouksen kutsumisesta koolle. Iltalehti kertoo, miten ja miksi keskustalaiset toteuttivat operaatio-Rinteen.

IL paljastaa: Näin pääministeri Antti Rinteen eroa junailtiin. SANTERI ROSENVALL

Perjantaina 29. marraskuuta valtionyhtiö Posti julkaisee aamulla verkkosivuillaan tiedotteen.

Omistajaohjauksesta vastaavalle kuntaministerille Sirpa Paaterolle (sd) on kerrottu jo kesällä Postin suunnitelmista siirtää työntekijöitään uusien työehtosopimusten piiriin.

Edellisenä päivänä pääministeri Antti Rinne (sd) on sanonut eduskunnan täysistunnossa, että Posti olisi toiminut vastoin hallituksen eli valtio-omistajan tahtoa. Tämä väite joutuu outoon valoon.

Rinne ja keskustan puheenjohtaja Katri Kulmuni puhuvat aamun tunteina puhelimessa. Kulmuni vaatii Rinteeltä, että Paateron on erottava ministerin tehtävästään.

Paatero on menettänyt työkykynsä ja jäänyt sairauslomalle. Rinteelle riittäisi hänen vahvan tukijansa jääminen sivuun sairausloman ajaksi.

Pääministeri Antti Rinne torstaina 28.11. eduskunnassa. Päivä, jona Rinne syytti kohtalokkaasti Postia valtio-omistajan tahdon vastaisesta toiminnasta. Seuraavana aamuna Posti julkaisi tiedotteen, joka räjäyttää hallituskriisin käyntiin. Inka Soveri

Keskusta asettaa Rinteen tosiasioiden eteen: joko pääministerin itsensä tai Paateron on erottava. Rinne kokee myös, että Paatero on jättänyt noudattamatta hänen edellyttämäänsä linjaa omistajaohjauksessa.

Kulmunin tarkoituksena ei ole kaataa Rinnettä. Hänelle riittää Paateron ero. Sen sijaan Kulmunille ja keskustalle sopii Rinteen ympärillä vellova epävarmuus. Politiikka on raaka laji: pääministeripuolueen vaikeudet hyödyttävät tiettyyn rajaan asti muita hallituspuolueita.

Kulmunin ajatuksena on antaa epävarmuuden jatkua parin päivän ajan. Hän ei halua kaataa hallitusta.

Yrittäjät ja kostonenkelit liikkeelle

Keskustan paikallistason vaikuttajat ovat niin ikään tuohtuneita. He alkavat perjantai-iltapäivän tunteina lähettää omien alueidensa kansanedustajille viestejä: keskustalaiset haluavat kostaa yli 16 vuoden takaiset tapahtumat. Kesäkuussa 2003 hallituksen kakkospuolue Sdp painosti keskustalaisen pääministerin Anneli Jäätteenmäen eroamaan.

Hallituksensa eron jälkeistä toimitusministeristöä johtanut Anneli Jäätteenmäki (kesk) presidentin luona 24.6.2003. Pääministeriksi vaihtui Matti Vanhanen. JOHN PALMÉN

Paateron ero ei tyynnytä tunnelmia keskustan eduskuntaryhmässä.

Yrittäjähenkiset ja uskonnollisiin herätysliikkeisiin sidoksissa olevat keskustalaiset miehet näkevät tilaisuutensa koittaneen: heille on avautumassa yllättävä mahdollisuus päästä eroon ay-taustaisesta pääministeristä, joka on edellisellä vaalikaudella kritisoinut heitä oppositiojohtajana sydämensä kyllyydestä.

Kentän paine -ilmaisua käytetään politiikassa myös keppihevosena henkilökohtaisten tavoitteiden oikeuttamiseksi.

Keskustalaiset yrittäjät ovat vuosikymmenien ajan vierastaneet ammattiliittoja ja pyrkineet vähentämään niiden valtaa.

Yrittäjien ja uskonnollisten keskustalaisten lisäksi liikkeelle lähtevät eteläpohjanmaalaiset. He eivät ole unohtaneet lakeuksien oman naisen Jäätteenmäen kohtaloa.

Keskustan eduskuntaryhmän puheenjohtaja Antti Kurvinen on Etelä-Pohjanmaalta. Sekin vaikuttaa.

Rinteen kaatamista janoavat keskustalaiset aloittavat operaation, jonka ensimmäisenä askeleena on saada eduskuntaryhmän sisällä enemmistö epäluottamuksen esittämisen kannalle.

Voimaa operaatio-Rinteeseen haetaan perjantain tupailloista.

Salainen viestienvaihto

Tunnelmia jaetaan keskustan suljetuissa ja salaisimmissa keskusteluryhmissä. Iltalehti on nähnyt ratkaisevan viestien vaihdon.

– Kouvolassa ei tarvinnut paljon puhua ilmastosta vaan tietystä muusta. Yksi toki halusi järkeä ilmastokeskusteluun! lappeenrantalainen kansanedustaja Ari Torniainen kuvailee.

– Nyt tulee jo rauhallisimmilta ja vakaimmilta keskustalaisilta viestiä, että luottamus Rinteeseen on mennyt, lappilainen Markus Lohi lisää kierroksia.

– Pääministeri vaihtoon tai kinttaat tiskiin. Tämä on minulle tulleiden viestien tiivistys, ylivieskalainen Juha Pylväs säestää.

–Johtajat Lohi ja Pylväs tiivistävät myös sen palautteen, joka minulle nyt tulee. Huomenna mennään kentälle Markuksen kanssa. Ei tule olemaan mukavaa, lappilainen Mikko Kärnä arvioi.

– Kyllä minullekin tullut viesti on pelkästään tätä. Onko meillä ryhmäkokousta ennen välikysymyskeskustelua, Juha Sipilä liittyy keskusteluun.

Kello on 19.52 perjantai-iltana.

Edellinen pääministeri Sipilä tekee käytännössä aloitteen Rinteen kaatamiskokouksen kutsumisesta koolle.

Sipilän teko on poikkeuksellinen. Toukokuussa hän on neuvotellut keskustan puheenjohtajana hallitusohjelmasta SDP:n puheenjohtajan Rinteen kanssa. Nyt Sipilä haluaa kaataa Rinteen.

Hallitustunnustelija Antti Rinne (sd) kuunteli toukokuussa vierestä, kuinka Juha Sipilä kertoi keskustan lähdöstä mukaan hallitustunnusteluihin. TOMMI PARKKONEN

– Pitäisi kokoontua! Nyt pitää olla askelmerkit mietittynä ennen tiistain keskustelua, Pylväs antaa välittömästi tukensa ajatukselle.

Eduskuntaryhmän puheenjohtaja Kurvinen vastaa nopeasti Sipilälle ja Pylväälle.

– Hei. Ryhmä kootaan varmasti ennen välikysymyskeskustelua, Kurvinen lupaa Sipilälle.

Keskusteluun liittyy jyväskyläläinen kansanedustaja Joonas Könttä. Hän ei ole kuka tahansa 29-vuotias keskustalainen. Könttä vastasi Kulmunin kampanjakiertueen organisoinnista tämän noustessa keskustan johtoon.

– Jämsässä oli tilaisuus. Ei ollut luottamusta, lähinnä ihmetystä, Könttä liittyy Rinteen syrjäyttämistä ajavaan rintamaan.

– Lappu Lindtmanille. Jäätteenmäkeä muistaen, Kärnä jatkaa keskustelua.

– Mielestäni on täysin selvä, että meidän pitää saada selvitys pääministeriltä, Postilta ja omistajaohjausyksiköltä. Nämä kaikki pitää tulla maanantain aikana, jolloin voimme pitää ryhmäkokouksen tiistaina ennen välikysymyspuheenvuoroamme. Tilanne, että pitäisimme välikysymyspuheenvuoron ennen selvityksiä, olisi erittäin iso riski, valtiovarainministeri Mika Lintilä kirjoittaa.

– Just noin Mika, joensuulainen Anu Vehviläinen kommentoi.

Lintilä edustaa vielä selvityslinjaa, mutta se on jäämässä keskustan eduskuntaryhmässä tappiolle.

Sipilä, Lohi, Kärnä, Pylväs, Torniainen, Könttä, Kurvinen ja kumppanit haluavat kaataa Rinteen.

Käytännössä Rinteen hallituksen kohtalo on sinetöity perjantaina illalla. Jos pääministeri ei itse eroaisi, tätä vastustavat keskustalaiset kaataisivat hallituksen.

Keskustan yrittäjäpatruunoiden tahto

Iltalehti uutisoi varhain lauantaina, että keskustassa valmistellaan Rinteen kaatamista.

Lauantaina ja sunnuntaina keskustalaiset kansanedustajat kiertävät puolueen tapahtumissa. He saavat kannattajiltaan lisää intoa Rinteen kaatamiseen.

Sisäisessä ja salaisessa keskustelussa juuri kukaan ei asetu pääministerin jatkon kannalle.

Edustaja Lohi soittelee koko viikonlopun keskustan kenttäväelle ja kerää väkeä Rinnettä vastaan. Hän on eduskuntaryhmässä yksi aktiivisimmista epäluottamuksen masinoijista Rinnettä kohtaan. Demaripääministeriä kampeavat voimakkaasti sivuun myös keskustan varapuheenjohtaja Hannakaisa Heikkinen ja Sipilä.

Entinen pääministeri Sipilä välittää keskustan eduskuntaryhmään viestiä siitä, että keskustan patruunoita on syksyn mittaan ärsyttänyt yhä enemmän ay-taustaisen Rinteen sooloilu työmarkkinapolitiikassa.

Sunnuntaina illalla Rinne antaa selvityksensä hallituskumppaneilleen Valtioneuvoston linnassa.

Vihreiden Maria Ohisalo, vasemmistoliiton Li Andersson ja Rkp:n Anna-Maja Henriksson tukevat Rinnettä. Heidän mielestään pääministerin vaihtamiseen on ”kovin vähän villoja”, kuten vihreiden johto asian ilmaisee.

Keskustalähteen mukaan Rinteen tarinaan jää liikaa aukkoja. Kulmuni toteaa jälkeenpäin, että keskusta ilmaisi jo sunnuntaina epäluottamuksensa Rinnettä kohtaan.

Kulmuni ajaa Kesärantaan

Kulmunilla ei käytännössä ole itsenäistä päätösvaltaa. Kulmunin oma eduskuntaryhmä saattaisi kävellä puolueensa puheenjohtajan tahdon ylitse, jos tämä esittäisi maanantain ryhmäkokouksessa Rinteen tukemista.

Maanantaina aamulla kymmenen aikaan Kulmuni ja Kurvinen kertovat Rinteelle, että he tulevat käymään pääministerin virka-asunnolla Kesärannassa. Kaksikkoa ei ala kuulua, ja Rinne ihmettelee, missä keskustalaiset luuraavat.

Puolenpäivän jälkeen keskustan puheenjohtaja Kulmuni saapuu pääministerin luokse. Hän ja Kurvinen sanovat Rinteelle, että he aikovat esittää keskustan eduskuntaryhmän kokouksessa sitä, että keskusta vetää tukensa pääministeriltä ja vaatii tämän eroa.

Jos Rinne ei eroaisi, keskusta antaisi hallituksen kaatua keskiviikon välikysymysäänestyksessä.

Katri Kulmuni ilmoitti tiistaina keskustan eduskuntaryhmän kokouksen jälkeen, että keskusta odottaa SDP:n palauttavan luottamuksen hallitukseen. Suoraa pääministerin erovaatimusta ei kuultu. Petteri Paalasmaa

Rinne ymmärtää, että hänen on erottava ja yritettävä pelastaa neuvottelemansa hallitusohjelma. Siihen keskustalaiset kertovat olevansa tyytyväisiä ja sitoutuneita.

Keskustan eduskuntaryhmän kokous alkaa maanantaina kello 14 ja kestää yli kaksi ja puoli tuntia.

Sen jälkeen Kulmuni kertoo julkisesti, että keskusta ei luota pääministeriin.

Keskustan puoluehallitus heittää pallon demareille, joiden pitäisi keskustan mukaan itse tehdä johtopäätökset keinoista, joilla luottamus olisi palautettavissa. Tämä tarkoittaa avointa vaatimusta pääministerin vaihtamisesta.

Sitä Kulmuni ei julkisuuteen sano, ketkä keskustalaiset ovat operaatio-Rinteen takana. Rinteen kaatajat, kuten Sipilä, halusivat eroon ay-taustaisesta pääministeristä, jonka talous- ja työmarkkinapolitiikkaa he vastustavat. Postin omistajaohjauksen ympärillä vellova kohu avaa heille tilaisuuden Rinteen kaatamiseen.

Uhmakkuutta ja paluuaikaa Marinille

Rinne seuraa keskustan julkisuuspeliä Kesärannassa.

Maanantaina illalla Rinne kertoo Sdp:n puoluehallitukselle, että hän on valmis eroamaan, jos hänen väistymisensä pelastaa viiden puolueen hallituspohjan ja hallitusohjelman.

Hakaniemen Ympyrätalon hissiaulassa odottavien toimittajien eteen Rinne astuu taistelunhaluisena. Hän haluaa luopua kunniakkaasti ja antaa seuraajasuosikilleen Sanna Marinille aikaa palata virkamatkaltaan Suomeen.

Rinne astui Median eteen maanantai-iltana ja piti kiivaan puheenvuoron.

Rinne syyttää iltamyöhällä keskustaa epämääräisestä viestinnästä ja vaatii selkeitä vastauksia sekä kirjallisia perusteluita häntä kohtaan osoitetulle epäluottamukselle.

IL uutisoi tiistaina aamulla, että Rinne jättää hallituksensa eronpyynnön tasavallan presidentille.

Kello yhdeksältä keskustan johto kiikuttaa Rinteen vaatimat kirjalliset perustelut luottamuspulasta pääministerille Valtioneuvoston linnaan. STT:n mukaan kirjallisissa perusteluissa painaa kokonaisarvio hallituksen toimintakyvystä, luottamuksesta ja uskottavuudesta.

Aitoja perusteluita keskustalaiset eivät Rinteelle ja Sdp:lle anna - Rinteen kaatamisen syyt ja motiivit eivät kaikilta osin kestäisi julkisuuden päivänvaloa.

Kulmuni tiivistää viestin näin: ”pääministerinä on henkilö, johon eduskuntaryhmä ja puoluehallitus eivät luota”.

Hokkasen ja Kalajoen evästykset

Tyytymättömyys Rinteeseen on kuplinut keskustassa pitkään.

Keskustavaikuttaja, professori ja Ilkan entinen päätoimittaja Kari Hokkanen tiivisti Rinteen johtaman hallituksen uskottavuusongelmat 11. marraskuuta Suomenmaan blogissaan siihen, että Rinteen johtama hallitus ei ollut onnistunut nostamaan työllisyyttä ja vastuu tästä kuului pääministerille.

Hokkanen ihmetteli, miten ay-taustainen Rinne ei saanut lakkoilua kuriin, vaikka ay-liike oli nostanut Rinteen rahoillaan ja väellään ensin puolue­joh­ta­jak­si ja sit­ten pää­mi­nis­te­riksi. Hokkasta hirvittivät ennen muuta julkisten alojen esittämät ylettömät palkankorotusvaatimukset.

- Jos kil­pai­lu­ky­ky me­nee, on hal­li­tuk­sen us­kot­ta­vuus ko­etuksella, hän tiivisti.

Kes­kus­tan puo­lu­e­val­tuus­to ko­koon­tui 23.-24.11. Ka­la­jo­el­la.

Suomenmaan puoluevaltuutetuille lähettämässä kyselyssä kävi ilmi, että pääministeri Rinteen toimia ei arvostettu. Rinnettä moitittiin muun muassa johtajuuden puutteesta, sekavista lausunnoista ja huonosti harkituista möläytyksistä. Pääministeriä kehotettiin myös puhumaan ajatuksistaan ensin hallituksen kanssa ennen kuin hän menee kertomaan niistä tiedotusvälineille. Hallituksen linjaan puoluevaltuutetut sen sijaan olivat tyytyväisiä.

Puoluevaltuustolta lähti vahva viesti keskustan johdolle.

Punamultahenki ei auttanut Rinnettä

Kun Posti-jupakka sitten kiehui perjantaina 29. marraskuuta ja ilman täyttivät sekä pääministeri Rinteen että omistajaohjausministeri Paateron ja Postin johdon keskenään ristiriitaiset tiedot, tämä tyytymättömyys alkoi purkautua.

Rinne kertoi, että omistajaohjausministeri ei ollut noudattanut hänen linjauksiaan työehtojen heikennysten kieltämisestä. Rinne syytti myös Postin johtoa väärien tietojen antamisesta ja toimimisesta omistajan tahtoa vastaan. Postin johdon mukaan pakettilajittelun liikkeenluovutuksella oli kuitenkin ollut valtion omistajaohjauksen tuki, eikä siirron valmisteluvaiheessa omistaja ollut esittänyt vastustavansa liikkeenluovutusta.

Postin hallituksen mukaan yhtiön johto olisi noudattanut omistajan tahtoa, jos se olisi yhtiölle ilmoitettu. Myöhemmin kävi selväksi, että Rinne oli tietoinen Postin työehtosopimuksen muutosaikeista, mutta syytti silti Postia.

Keskustalähteiden mukaan tiedotustilaisuus, jossa pääministeri ei ottanut toimistaan vastuuta, vaan vieritti syyn Paateron niskaan, katkaisi kamelin selän ja vauhditti haluja kaataa Rinne.

– Se, kun Rinne sanoi, ettei hän ollut mielestään toiminut millään tavalla väärin, eräs keskustapoliitikko kuvailee hetkeä, joka vaikutti hänen ajatteluunsa.

SAK:lainen ay-liike ei todennäköisesti aavistanut syksyllä, miten hankalaan nurkkaan se Rinnettä ajoi vaatiessaan hallitukselta puuttumista Postin työehtokiistaan.

Keskustassa kasvoivat epäilyt siitä, että demaripääministeri pyrki Posti-lakon avulla ohjailemaan työmarkkinoita ja saamaan poliittisen voiton, mikä oli hengeltään pääministerin toimenkuvan vastaista.

– Kaikki tiesivät, että Rinne oli ay-mies ja on päivän selvää, minkälaista politiikkaa hän on ajanut, eräs keskustalainen sanoo.

Työmarkkinapoliittinen ristiriita Sdp:n ja keskustan välillä on lähes ikiaikainen. Sen takia demaripääministeri Paavo Lipponen ei vuosina 1995-2003 halunnut Esko Ahon johtamaa keskustaa hallituksiinsa.

Hallitusta muodostaessaan Rinne puhui 1970-luvun hengessä hyvinvointivaltion turvaamisesta ja uudesta punamullasta. Hänen kohtalokseen koitui osittain se, että 2010-luvulla keskustassa ovat valtaa käyttäneet talous- ja yrittäjyyspolitiikkaa painottavat poliitikot.

Syyskuun alussa Kulmuni ei mieltänyt keskustaa porvaripuolueeksi.

– Minusta keskusta on keskustalainen puolue. Se, että tunnistaisin porvarillisuutta keskustasta, ei kyllä minun mielestäni sovellu keskustan tarinaan, Kulmuni sanoi IL:lle Kouvolan puoluekokouksessa.

Juha Sipilän hallitusta kutsuttiin porvarihallitukseksi.

Nähtäväksi jää, kumpien punnukset painavat keskustan sisäisessä valtavaa’assa enemmän: punamultahenkisten vai porvarimielisten. Jälkimmäiset heiluttivat tahtipuikkoa Rinteen kaatamisessa.

Nähtäväksi jää sekin, miten Sdp ja keskusta pystyvät keskinäiseen yhteistyöhön sen jälkeen, kun keskusta on pakottanut sosialidemokraattisen pääministerin eroamaan.

Sdp:n eduskuntaryhmässä operaatiota kutsuttiin tiistaina ”yrittäjien kostoksi”.

Uutisen lähteenä on käytetty useita keskustavaikuttajien kanssa käytyjä taustahaastatteluja.

Oikaisu 5.12. klo 11.13: Joonas Könttä ei ole toiminut Katri Kulmunin vaalipäällikkönä.